ORDE do 13 de marzo de 2008 pola que se establece a obrigatoriedade de identificación do persoal facultativo e auxiliar das oficinas de farmacia.
CONSELLERÍA DE SANIDADE — III. OUTRAS DISPOSICIÓNS — 16/04/2008

A Constitución española establece no seu artigo 149.1º.16 que o Estado ten competencia exclusiva sobre as bases e coordinación xeral da sanidade e lexislación sobre produtos farmacéuticos.
A Lei orgánica 1/1981, do 6 de abril, pola que se aproba o Estatuto de autonomía de Galicia, prevé no seu artigo 33.1º que corresponde á Comunidade Autónoma de Galicia, o desenvolvemento lexislativo e a execución da lexislación básica do Estado en materia de sanidade exterior.
A Lei 25/1990, do 20 de decembro, do medicamento (BOE nº 1.306, do 22 de decembro), modificada pola Lei 29/2006, do 26 de xullo, de garantías e uso racional dos medicamentos e produtos sanitarios (BOE nº178, do 27 de xullo) dispón no seu artigo 88.1º b) a presenza e actuación profesional do farmacéutico como condición e requisito indispensable para a dispensación ao público de medicamentos.
Neste mesmo senso, a Lei 16/1997, do 25 de abril, de regulación de servizos das oficinas de farmacia (BOE nº100, do 26 de abril), establece e exixe a presenza e actuación profesional do farmacéutico como condición e requisito indispensable para a dispensación ao público de medicamentos.
O traballo que realizan os profesionais farmacéuticos nos procedementos da atención farmacéutica teñen unha importancia esencial, xa que asegura a accesibilidade aos medicamentos ofrecendo, en coordinación co médico, consello sanitario, seguimento farmacoterapéutico e apoio profesional aos pacientes. Por iso esta orde ten por obxecto levar a cabo e desenvolver as previsións contidas nos preceptos antes sinalados, como é a obrigatoriedade da presenza do farmacéutico na dispensación de medicamentos, debendo exixirse para o seu cumprimento a identificación profesional inequívoca do persoal que preste servizos nas oficinas de farmacia.
En consecuencia, é oportuno ditar unha norma que recolla, con carácter obrigatorio , a identificación do persoal que preste os seus servizos nas oficinas de farmacia, con independencia da súa cualificación profesional,
DISPOÑO
Artigo 1º.-O persoal farmacéutico autorizado, así como o persoal auxiliar de farmacia que preste os seus servizos nas oficinas de farmacia, deberá levar durante toda a súa xornada laboral un distintivo que acredite a súa identificación profesional.
Artigo 2º.-O seu distintivo ou placa terá un tamaño mínimo de 5,5 cm x 8,5 cm e será de cor morada para o farmacéutico e laranxa para o auxiliar, cos seguintes datos mínimos obrigatorios:
Nome e apelidos.
Titulación (farmacéutico ou auxiliar de farmacia).
Nº de colexiado, se é o caso.
Disposición derrogatoria
Queda derrogada a Orde do 3 de xuño de 1997 pola que se establece a obrigatoriedade da identificación do persoal facultativo e auxiliar das oficinas de farmacia.
Disposición derradeira
Esta disposición entrará en vigor no prazo de vinte días contado desde o día seguinte ao da súa publicación no Diario Oficial de Galicia.
Santiago de Compostela, 13 de marzo de 2008.
María José Rubio Vidal
Conselleira de Sanidade